BIGร่วง 5% สวนงบฯQ3มีกำไร โบรกฯชี้หุ้น Laggard ได้ผลดีช็อปช่วยชาติ แนะซื้อเป้า4.50บ.
BIG ร่วง 5% สวนงบฯ Q3 มีกำไร โบรกฯชี้หุ้น Laggard ได้ผลดี"ช็อปช่วยชาติ แนะซื้อเป้า 4.50บ. โดย ณ เวลา 10.17 น. อยู่ที่ระดับ 3.56 บาท ลบ 0.20 บาท หรือ 5.32% ด้วยมูลค่าซื้อขาย 186.76 ล้านบาท    
7 พ.ย. 2560

ผู้สื่อข่าวรายงานว่า บริษัท บิ๊ก คาเมร่า คอร์ปอเรชั่น จำกัด (มหาชน) หรือ BIG ณ เวลา 10.17 น. อยู่ที่ระดับ 3.56 บาท ลบ 0.20 บาท หรือ 5.32% ด้วยมูลค่าซื้อขาย 186.76 ล้านบาท

บล.ดีบีเอสฯ ระบุในบทวิเคราะห์วันนี้(7 พ.ย.) ว่า บริษัทประกาศกำไรสุทธิไตรมาส 3/60 เป็น 131 ล้านบาท เพิ่ม 4% เทียบช่วงเดียวกันของปีก่อน แต่ต่ำลง 16% เทียบไตรมาสก่อนหน้าไม่ถึงกับเติบโตก้าวกระโดด เทียบ เทียบช่วงเดียวกันของปีก่อน สืบเนื่องจากอัตรากำไรขั้นต้นที่หดแคบลง และค่าใช้จ่ายกลับปรับตัวเพิ่มขึ้น ถือว่ากำไรออกมาต่ำกว่าคาด แต่การที่กำไรอ่อนลง เทียบไตรมาสก่อนหน้าถือเป็นปัจจัยตามฤดูกาล
โดยคาดว่ากำไรสุทธิไตรมาส 3/60 นั้นเป็นจุดต่ำที่สุดแล้ว คาดว่าในไตรมาสถัดๆมา ผลการดำเนินงานจะทยอยปรับตัวดีขึ้น ได้มีการปรับลดประมาณการปี 60/61 ในอัตรา 15%/14% ตามลำดับ สะท้อนรายการอัตรากำไรขั้นต้น และค่าใช้จ่ายขาย-บริหารที่ด้อยกว่าคาดไว้ก่อนหน้า โดยเฉพาะรายการอัตราค่าเช่าสาขาที่มีการปรับสูงขึ้น
คงคำแนะนำซื้อราคาพื้นฐานใหม่ปรับลดตามประมาณการเป็น 4.50 บาท ซึ่งประเมินด้วย P/E ปี 61 ที่ 18 เท่า ราคาปิดมีส่วนเพิ่มได้อีก 20% เห็นว่า BIG เป็นหลักทรัพย์ในหมวดพาณิชย์ที่ราคาหุ้นยังเคลื่อนไหวช้ากว่ากลุ่ม (Laggard Play) และคาดว่าจะได้รับประโยชน์จากมาตรการกระตุ้นเศรษฐกิจจากภาครัฐในโครงการช็อปช่วยชาติ ที่จะประกาศออกมาอย่างเป็นทางการไม่นานจากนี้